15.

noterer sig Tyrkiets vedtagelse i 2021 af den fjerde og femte retspakke, som, selv om den går i den rigtige retning, er et beskedent skridt og ikke løser de største problemer; hævder imidlertid, at de nuværende problemer ikke kun skyldes problematisk lovgivning, men ofte skyldes manglende politisk vilje til at gennemføre eksisterende passende bestemmelser; er fortsat bekymret over den fortsatte udhuling af retsstatsprincippet og retsvæsenets uafhængighed og upartiskhed i Tyrkiet kombineret med den neddæmpende virkning af de masseafskedigelser, som regeringen har foretaget i de seneste år, samt offentlige udtalelser fra ledere om igangværende retssager, som underminerer retsvæsenets uafhængighed, upartiskhed og generelle kapacitet til at tilvejebringe effektive retsmidler i forbindelse med krænkelser af menneskerettighederne; bemærker i denne forbindelse med beklagelse, at retsreformerne ikke afhjælper disse grundlæggende mangler; understreger, at dette er et område, der giver anledning til største bekymring, da det udgør hjørnestenen i et velfungerende demokratisk system, der tjener og gavner befolkningen; noterer sig udnævnelsen til den tyrkiske forfatningsdomstol i januar 2021 af en dommer, der kun havde tjent 20 dage ved kassationsdomstolen og tidligere havde fungeret som chefanklager i Istanbul, hvor han var involveret i de kontroversielle sager mod Osman Kavala, demonstranterne i Gezi-parken og journalisterne Can Dündar og Erdem Gül; påpeger, at dommer- og anklagerådet (HSK) er det vigtigste element, der giver anledning til bekymring med hensyn til retsvæsenets manglende uafhængighed; gentager sin opfordring til, at der tages fat på manglerne i strukturen og processen for udnævnelse af medlemmer til dette råd med henblik på at sikre dets uafhængighed og sætte en stopper for dets arbitrære afgørelser; fordømmer på det kraftigste afskedigelserne og de tvungne fjernelser af et stort antal tyrkiske dommere og anklagere; minder om, at afskedigelser og udnævnelser inden for retsvæsenet bør være underlagt streng kontrol, at det skal være forbudt for regeringen at blande sig i eller forsøge at udøve indflydelse på domstolenes arbejde, og at udnævnelsen af dommere skal overholde principperne om uafhængighed og upartiskhed; er forfærdet over rapportering af et handlingsmønster med forfølgelse af advokater, der repræsenterer personer, som er anklaget for terrorisme, hvor advokater er blevet retsforfulgt for den samme forbrydelse, som deres klient er anklaget for, eller en relateret forbrydelse i en forbindelse, hvor det udgjorde en klar hindring for at udøve retten til en retfærdig rettergang og adgang til domstolsprøvelse; opfordrer indtrængende den tyrkiske regering til at garantere advokaters uafhængige arbejde og til at løslade alle, der er blevet ulovligt tilbageholdt blot for at udføre deres juridiske opgaver; bemærker med dyb bekymring, at undtagelsestilstandens indvirkning på demokratiet og de grundlæggende rettigheder fortsat mærkes kraftigt på trods af, at den formelt blev ophævet i juli 2018, og stadig påvirker mange mennesker blandt de mere end 152 000 tjenestemænd, herunder lærere, læger, akademikere (for fred), advokater, dommere og anklagere, som blev afskediget arbitrært og fik permanent forbud mod at arbejde i den offentlige sektor eller endog inden for deres erhverv som helhed; fremhæver, at mange af disse afskedigelser fortsat har katastrofale konsekvenser for de afskedigede og deres familier, herunder en varig stigmatisering socialt og fagligt; er stærkt i tvivl om, hvorvidt undersøgelseskommissionen om undtagelsestilstanden er egnet som et internt retsmiddel, da den mangler uafhængighed og upartiskhed; noterer sig, at den arbitrære annullering af pas, trods visse mindre forbedringer, fortsat udgør en markant krænkelse af retten til at færdes frit;